CELEX: 62009TN0120
Language: el
Date: 2009-03-27 00:00:00
Title: Υπόθεση T-120/09: Προσφυγή της 27ης Μαρτίου 2009 — Phoenix-Reisen και DRV κατά Επιτροπής

5.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/21
            
         Προσφυγή της 27ης Μαρτίου 2009 — Phoenix-Reisen και DRV κατά Επιτροπής
   (Υπόθεση T-120/09)
   2009/C 297/31
   Γλώσσα διαδικασίας: η γερμανική
   
      Διάδικοι
   
   
      Προσφεύγουσες: Phoenix-Reisen GmbH (Βόννη, Γερμανία) και Deutscher Reiseverband eV (DRV) (Βερολίνο, Γερμανία) (εκπρόσωποι: R. Gerharz και A. Funke, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα των προσφευγουσών
   
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την δυνάμει της αποφάσεως της 13ης Φεβρουαρίου 2009 άρνηση της καθής να λάβει μέτρα κατά κρατικών ενισχύσεων που χορήγησε η Ομοσπονδιακή Δημοκρατία της Γερμανία υπό μορφή χρηματικών καταβολών σε περίπτωση αφερεγγυότητας του εργοδότη
            
         
               —
            
            
               επικουρικώς, να εκλάβει την προσφυγή ακυρώσεως ως προσφυγή κατά παραλείψεως, εφόσον το Πρωτοδικείο κρίνει ότι η προσφυγή κατά παραλείψεως συνιστά το ενδεδειγμένο μέσον παροχής ενδίκου προστασίας.
            
         
      Λόγοι ακυρώσεως και κύρια επιχειρήματα
   
   Οι προσφεύγουσες προσβάλλουν την επιστολή της Επιτροπής D/50594, της 13ης Φεβρουαρίου 2009, που αφορά την καταγγελία τους σχετικά με χρηματικές καταβολές σε επιχειρήσεις λόγω αφερεγγυότητας του εργοδότη, όπως επίσης τη χρηματοδότηση των εν λόγω χρηματικών καταβολών στην Ομοσπονδιακή Δημοκρατία της Γερμανίας (CP 79/2007 — ενδεχόμενη χορήγηση ενίσχυσης μέσω χρηματικών καταβολών λόγω αφερεγγυότητας του εργοδότη). Στην εν λόγω επιστολή, η Επιτροπή επαναλαμβάνει την άποψη ότι δεν συντρέχει καμία παράβαση των διατάξεων περί κρατικών ενισχύσεων.
   Προς στήριξη της προσφυγής τους, οι προσφεύγουσες ισχυρίζονται ότι τα επίμαχα μέτρα δεν δικαιολογούνται βάσει της οδηγίας 80/987/ΕΟΚ (1). Επιπλέον, η άρνηση της Επιτροπής, να λάβει μέτρα κατά της υποτιθέμενης παράβασης, αντιβαίνει στο Ευρωπαϊκό Δίκαιο. Η άρνηση αυτή δεν δικαιολογείται εξάλλου ούτε βάσει των αποφάσεων του Bundessozialgericht.
   
      (1)  Οδηγία 80/987/ΕΟΚ του Συμβουλίου της 20ής Οκτωβρίου 1980 περί προσεγγίσεως των νομοθεσιών των Κρατών Μελών σχετικά με την προστασία των μισθωτών σε περίπτωση αφερεγγυότητας του εργοδότη (ΕΕ L 283, σ. 23).